b'\n_START_ARTICLE_\nAleksandr Mihhailov\n_START_PARAGRAPH_\nAleksandr Mihhailov (1909 Peterburi \xe2\x80\x93 1977 T\xc5\xa1eljabinsk) oli N\xc3\xb5ukogude julgeolekut\xc3\xb6\xc3\xb6taja, Eesti NSV julgeolekuministri aset\xc3\xa4itja 1944\xe2\x80\x931950, polkovnik.\n_START_SECTION_\nElulugu\n_START_PARAGRAPH_\nS\xc3\xbcndis s\xc3\xb5jav\xc3\xa4elase perekonnas, venelane. 1926\xe2\x80\x931931 t\xc3\xb6\xc3\xb6line Leningradis. 1929\xe2\x80\x931931 \xc3\xb5ppis Leningradi Elektrotehnilises Instituudis. \xc3\x9cK(b)P liige 1931. aastast. 1931\xe2\x80\x931932 Komsomoli Leningradi linna Oktoobri rajoonikomitee s\xc3\xb5jalise osakonna juhataja, 1932\xe2\x80\x931933 Tehase nr. 126 komsomolikomitee sekret\xc3\xa4r Komsomolskis Amuuri-\xc3\xa4\xc3\xa4res, 1933\xe2\x80\x931934 Tehase nr. 126 komsomolikomitee sekret\xc3\xa4r, 1935 K. Voro\xc5\xa1ilovi nimelise tehase komsomolikomitee sekret\xc3\xa4r Leningradis, 1935\xe2\x80\x931936 NSV Liidu Riikliku Julgeoleku Peavalitsuse Kraidevahelise kooli kuulaja, 1936\xe2\x80\x931939 Leningradi oblasti UNKVD kaast\xc3\xb6\xc3\xb6taja, 1939\xe2\x80\x931940 samas Kingissepa ringkonna osakonna\xc3\xbclem, 1940\xe2\x80\x931942 Leningradi linna UNKVD Moskva rajooni osakonna\xc3\xbclema aset\xc3\xa4itja, 1942\xe2\x80\x931943 Leningradi linna UNKVD Sverdlovski rajooni osakonna \xc3\xbclem._NEWLINE_Detsembrist 1943 kuni oktoobrini 1950 Eesti NSV riikliku julgeoleku rahvakomissari/ministri aset\xc3\xa4itja, 1950\xe2\x80\x931953 T\xc5\xa1eljabinski oblasti julgeoleku osakonna\xc3\xbclem, 1953\xe2\x80\x931958 komandeeringus Rumeenias. 1958 saadeti julgeolekust pensionile. 1959\xe2\x80\x931960 Rahvamajandusn\xc3\xb5ukogu v\xc3\xa4lisriikidega teaduslik-tehniliste sidemete pidamise b\xc3\xbcroo \xc3\xbclem T\xc5\xa1eljabinskis, 1960\xe2\x80\x931963 Rahvamajandusn\xc3\xb5ukogu v\xc3\xa4lissidemete osakonna juhataja kt T\xc5\xa1eljabinskis, 1963\xe2\x80\x931966 L\xc3\xb5una-Uurali rahvamajandusn\xc3\xb5ukogu v\xc3\xa4lissidemete osakonna juhataja T\xc5\xa1eljabinskis, 1966\xe2\x80\x931970 L\xc3\xb5una-Uurali materiaal-tehnilise varustusvalitsuse tootmistellimuste osakonna juhataja T\xc5\xa1eljabinskis. Alates 1970 pension\xc3\xa4r T\xc5\xa1eljabinskis.\n_START_SECTION_\nT\xc3\xb6\xc3\xb6 Eesti NSV julgeolekuministri aset\xc3\xa4itjana 1943\xe2\x80\x9350\n_START_PARAGRAPH_\nEesti NSV julgeolekuministri aset\xc3\xa4itjana tegeles ta otseselt julgeoleku operatiivt\xc3\xb6\xc3\xb6ga. 1945. aastal juhtis Mihhailov julgeoleku operatiivgruppe, mis tegelesid vastupanuliikumise l\xc3\xa4mmatamisega. Operatiivgruppidesse kuulusid NKVD, NKGB, SMER\xc5\xa0 ja piirivalvev\xc3\xa4gede operatiivt\xc3\xb6\xc3\xb6tajad ning NKVD v\xc3\xa4gede ja m\xc3\xb5nel juhul ka Punaarmee \xc3\xbcksused. P\xc3\xb5hiline tegevusmeetod oli mastaapne "t\xc5\xa1ekistlik-s\xc3\xb5jaline operatsioon", kus operatiivt\xc3\xb6\xc3\xb6tajad juhtisid agentuurilt ja tunnistajatelt saadud informatsiooni alusel metsavennagruppide ja \xc3\xbcksikisikute varjumispaikadesse NKVD \xc3\xbcksused, kes pidid punkrid h\xc3\xa4vitama ja isikud arreteerima._NEWLINE_Mihhailov juhtis m\xc3\xa4rtsis-aprillis 1945 sellist operatiivgruppi Valga- ja V\xc3\xb5rumaal ja augustis novembrini 1945 Tartumaal. Mihhailov oli EK(b)P KK b\xc3\xbcroo ees otseselt vastutav vastupanuliikumise likvideerimise eest. Ministri aset\xc3\xa4itjana operatiivalal valmistas ta ette 1949. aasta m\xc3\xa4rtsik\xc3\xbc\xc3\xbcditamist. Tema allkirjaga kiri l\xc3\xa4ks jaanuaris 1949 Moskvasse NSV Liidu julgeolekuministri aset\xc3\xa4itjale, kus olid kirjas k\xc3\xbc\xc3\xbcditamisele tulevad inimr\xc3\xbchmad ja nende arvandmed. 1949. aasta m\xc3\xa4rtsik\xc3\xbc\xc3\xbcditamisel oli Mihhailov julgeolekuvolinik Tartu maakonnas. 1949. aasta juulis-augustis osales ta k\xc3\xbc\xc3\xbcditamise l\xc3\xa4biviimisel Moldaavias ning teda autasustati selle eest Isamaas\xc3\xb5ja ordeniga. Seoses EK(b)P KK VIII pleenumi j\xc3\xa4rgse puhastusega v\xc3\xb5eti peale julgeolekuminister Boris Kummi tagandamist ametist maha ka Mihhailov.'